初得愛巖
作者：張孝祥
朝代：宋

paragraphs: 高巖劃天門，仄徑通乳穴。
隈堆青螺髺，嵽嵲白玉闕。
外有虎豹蹲，中恐蛟蜃蟄。
東榮俯雷電，西出挾日月。
萬壑生悲風，六月不知熱。
但覺駭心目，未易紀筆舌。
平生山水趣，嶺海最奇絕。
洞府二十四，未厭屐齒折。
晚乃得游此，餘地皆僕妾。
同來六七士，嗜好頗相躡。
舉酒酹山神，慰汝久湮滅。